b'\n_START_ARTICLE_\nPyh\xc3\xa4n Syd\xc3\xa4men kappeli\n_START_SECTION_\nKappelin historia\n_START_PARAGRAPH_\nPyh\xc3\xa4n Syd\xc3\xa4men kappelin suunnitteli arkkitehti Vilho Penttil\xc3\xa4, joka oli Nystr\xc3\xb6m-Petrelius-Penttil\xc3\xa4 -arkkitehtitoimiston j\xc3\xa4sen. Kirkon vihki Suomen luterilaisen evankeliumiyhdistyksen Kallion rukoushuoneeksi vuonna 1906 tuomiorovasti Juuso Hedberg. Valmistuessaan kappeli oli seudun ainoa kirkkorakennus, sill\xc3\xa4 l\xc3\xa4heinen Kallion kirkko valmistui vasta kuusi vuotta my\xc3\xb6hemmin, vuonna 1912. Kappelin rakennutti SLEY:n entinen johtaja, rovasti Julius Engstr\xc3\xb6m, joka siirtyi S\xc3\xb6rn\xc3\xa4isten kappalaiseksi, mik\xc3\xa4 lienee osaltaan vaikuttanut siihen, ett\xc3\xa4 kappeli, tuolloin viel\xc3\xa4 rukoushuone, palveli seurakunnan kirkkona, kunnes Kallion kirkko valmistui. Toinen SLEY:n kirkkorakennus Lutherin kirkko Kampissa myytiin 1980-luvulla, ja toimii 2010-luvulle asti y\xc3\xb6kerhoina, mutta palasi vuonna 2016 kunnostettuna kirkkok\xc3\xa4ytt\xc3\xb6\xc3\xb6n._NEWLINE_Nykyinen kirkkosali on selv\xc3\xa4sti erilainen, kuin vasta valmistunut rukoushuone. Salin per\xc3\xa4sein\xc3\xa4t olivat nykyist\xc3\xa4 paljon kauempana ja saarnatuolin paikka oli alttarisyvennyksess\xc3\xa4. Helsingin evankelisen kansankorkeakoulun (nykyinen HEO) aloitettua se tarvitsi tilaa luokkahuoneita varten, joten salia oli pienennett\xc3\xa4v\xc3\xa4.\n_START_SECTION_\nNykyaika\n_START_PARAGRAPH_\nPyh\xc3\xa4n Syd\xc3\xa4men kappeli koki perusteellisen uudistuksen vuonna 1992, jolloin muun muassa vanhoja katto- ja lasimaalauksia kaivettiin rappausten alta ja entis\xc3\xb6itiin. Uusia rakennelmia olivat keskik\xc3\xa4yt\xc3\xa4v\xc3\xa4, keskeisalttari, saarnastuoli ja lukupulpetti. Entis\xc3\xb6idyn kirkon vihki uudelleen k\xc3\xa4ytt\xc3\xb6\xc3\xb6n Helsingin piispa Eero Huovinen 25. lokakuuta 1992. Kappelin uudistusty\xc3\xb6n suunnitteli arkkitehti Erkki Pitk\xc3\xa4ranta._NEWLINE_Kappelissa on Setterqvist-urut, jotka alun perin rakennettiin Ruotsin Dagsbergin kirkkoon vuonna 1890. 1960-luvulla urut purettiin ja niit\xc3\xa4 varastoitiin useissa paikoissa. Urkuja siirrelttiin paikasta toiseen, mutta s\xc3\xa4ilyiv\xc3\xa4t kuitenkin ehjin\xc3\xa4, joten SLEY saattoi hankkia ne vuonna 1991 ja asentaa Pyh\xc3\xa4n Syd\xc3\xa4men kappeliin.  _NEWLINE_Kappelissa pidet\xc3\xa4\xc3\xa4n my\xc3\xb6s runsaasti muita tilaisuuksia. Sen toinen p\xc3\xa4\xc3\xa4k\xc3\xa4ytt\xc3\xa4j\xc3\xa4 on HEO, jonka tiloissa kappeli sijaitsee. Sit\xc3\xa4 vuokrataan my\xc3\xb6s yksityistilaisuuksiin.'